Fl-ewwel reazzjoni tiegħu għall-aħħar żviluppi fir-rigward ta' Yorgen Fenech u allegazzjonijiet li dan daħħal f'butu €4.6 miljun minn bejgħ lill-Enemalta ta' wind farm f'Montenegro, liema flus spiċċaw fil-kumpanija 17 Black, il-Prim Ministru Robert Abela qal li l-governanza u ċ-checks and balances ma jistgħux jibqgħu fuq il-karta. Abela għamilha ċara illi "l-awtoritajiet għandhom jinvestigaw lil kull min b'mod jew ieħor għandu x'jaqsam mal-każ tal-qtil ta' Caruana Galizia, hu min hu." Huwa qal illi l-Pulizija għandha riżorsi biex tinvestiga l-każ u jekk ikun hemm bżonn jingħataw aktar. Fuq, fuq x'ħareġ illum? Il-każ tal-lum ikompli jitfa' aktar dawl fuq din il-kumpanija fid-Dubaj 17 Black li - skont emails minn Nexia BT, il-kumpanija li fetħet Hearnville u Tillgate fil-Panama għal Keith Schembri u Konrad Mizzi - kellha tgħaddi flus għand il-kumpaniji ta' Schembri u Mizzi. Huwa allegat illi fiha daħlu flus mill-Ażerbajġan ($1.4 miljun) u $200,000 mill-aġent tat-tanker tal-gass tf'Delimara. Issa jirriżulta li daħlu €4.6 miljun oħra fi profitti minn bejgħ ta' Wind Farm fil-Montenegro. Dan il-Wind Farm inxtara minn kumpanija fis-Seychelles Cidifex - li ngħatat €3 miljuni minn 17 Black. Din imbagħad bigħet dan il-Wind Farm - wara ġimagħġtejn biss - lill-Enemalta bid-differenza li xtratu b'€2.9 miljun u l-Enemalta xtratu b'€10.3 miljun. Minn dawn, €4.6 miljun reġgħu spiċċaw f'17 Black. Kienet Daphne Caruana Galizia l-ewwel li bdiet tindika illi taf informazjoni dwar 17 Black, ftit qabel l-elezzjoni ġenerali tal-2017. Hi qatt iżda ma ħarġet id-dettalji kollha, li issa ħerġin wara l-qtil tagħha.